CELEX: 52020PC0467
Language: el
Date: 2020-08-24
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη χορήγηση προσωρινής στήριξης στη Σλοβενία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.8.2020
            COM(2020) 467 final
            2020/0220(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη χορήγηση προσωρινής στήριξης στη Σλοβενία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην έξαρση της νόσου COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 7 Αυγούστου 2020, η Σλοβενία ζήτησε χρηματοδοτική συνδρομή από την Ένωση στο πλαίσιο του κανονισμού SURE. Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις σλοβενικές αρχές για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που οφείλονται στην πανδημία της νόσου COVID-19 και συνδέονται άμεσα με συστήματα μειωμένου ωραρίου εργασίας και παρόμοια μέτρα. Συγκεκριμένα, πρόκειται για τα εξής:
            
            
               (1)σύστημα μισθολογικής αντιστάθμισης για μισθωτούς που δεν εργάζονταν (ή ανέμεναν να εργαστούν) λόγω προσωρινής αδυναμίας των εργοδοτών να προσφέρουν εργασία για επιχειρηματικούς λόγους. Το επίδομα που είναι καταβλητέο στο πλαίσιο του συστήματος ανέρχεται κατ’ ανώτατο όριο σε 80 % του μέσου μισθού του μισθωτού κατά τους τρεις τελευταίους μήνες, ωστόσο δεν υπερβαίνει τον κατώτατο μισθό που ισχύει στη Σλοβενία, και παρέχεται υπό την προϋπόθεση διατήρησης του μισθωτού κατά το διάστημα συμμετοχής του εργοδότη στο σύστημα. Το σύστημα ίσχυε για το διάστημα από την 13η Μαρτίου 2020 έως την 31η Μαΐου 2020. Έκτοτε, το σύστημα παρατάθηκε από την 1η Ιουνίου 2020 έως την 31η Αυγούστου 2020, με προγραμματισμένη περαιτέρω παράταση έως τα τέλη Σεπτεμβρίου 2020.
            
            
               (2)απαλλαγή από την καταβολή εισφορών κοινωνικής ασφάλισης για τους μισθωτούς που επωφελούνται από το σύστημα μισθολογικής αντιστάθμισης. Αυτό το σύστημα ίσχυε επίσης για το διάστημα από την 13η Μαρτίου 2020 έως την 31η Μαΐου 2020.
            
            
               (3)σύστημα μειωμένου ωραρίου εργασίας που παρέχει στους εργοδότες τη δυνατότητα να θεσπίσουν προσωρινά εργασία μερικής απασχόλησης, ενώ οι μισθωτοί λαμβάνουν μισθό για πλήρη απασχόληση. Ο εργοδότης λαμβάνει επιδότηση σταθερού ποσού για τις μη δεδουλευμένες ώρες εργασίας των μισθωτών, η οποία παρέχεται υπό την προϋπόθεση διατήρησης των μισθωτών κατά το διάστημα συμμετοχής του εργοδότη στο σύστημα και για έναν επιπλέον μήνα. Το σύστημα ισχύει για το διάστημα από την 1η Ιουνίου 2020 έως την 31η Δεκεμβρίου 2020.
            
            
               (4)σύστημα στο πλαίσιο του οποίου επιδοτείται η καταβολή των συνταξιοδοτικών εισφορών και των εισφορών ασφάλισης αναπηρίας (συμπεριλαμβανομένων των εισφορών επαγγελματικών συντάξεων) για μισθωτούς που παρέμειναν στον χώρο εργασίας. Αυτό το μέτρο συνδυάστηκε με υποχρέωση του εργοδότη να καταβάλλει μηνιαίο επίδομα κρίσης ύψους 200 EUR στους εργαζόμενους μισθωτούς που η αμοιβή τους ήταν κάτω από το τριπλάσιο του κατώτατου μισθού. Οι αρχές ζήτησαν μόνο το τμήμα των δαπανών που σχετίζεται με τους μισθωτούς οι οποίοι παρέμειναν σε συνεχή απασχόληση έως τα πλέον πρόσφατα διαθέσιμα στοιχεία. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               (5)μέτρο που παρέχει χρηματοδότηση των εισφορών κοινωνικής ασφάλισης για αυτοαπασχολουμένους, γεωργούς και θρησκευτικούς λειτουργούς. Αυτό το μέτρο καλύπτει το σύνολο των εισφορών κοινωνικής ασφάλισης για τους δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               (6)βασική εισοδηματική στήριξη για αυτοαπασχολουμένους, γεωργούς και θρησκευτικούς λειτουργούς, η οποία παρείχε στήριξη ύψους 350 EUR τον Μάρτιο και 700 EUR τον Απρίλιο και τον Μάιο για τους δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα, ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               Η Σλοβενία διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στη Σλοβενία, στο πλαίσιο του κανονισμού SURE, προς στήριξη των ανωτέρω μέτρων. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της έξαρσης της νόσου COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Η νομική βάση για την παρούσα πράξη είναι ο κανονισμός 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την έξαρση της νόσου COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2020/0220 (NLE)
            
            
               Πρόταση
            
         
         
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη χορήγηση προσωρινής στήριξης στη Σλοβενία, στο πλαίσιο του κανονισμού (ΕΕ) 2020/672 του Συμβουλίου, για τον μετριασμό των κινδύνων ανεργίας σε κατάσταση έκτακτης ανάγκης λόγω της έξαρσης της νόσου COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 7 Αυγούστου 2020, η Σλοβενία ζήτησε χρηματοδοτική συνδρομή από την Ένωση, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της έξαρσης της νόσου COVID-19 και των κοινωνικοοικονομικών της συνεπειών για τους εργαζομένους. 
            
            
               (2)Η έξαρση της νόσου COVID-19 και τα έκτακτα μέτρα που εφάρμοσε η Σλοβενία για να περιορίσει την έξαρση και τον κοινωνικοοικονομικό της αντίκτυπο, καθώς και τις επιπτώσεις της στην υγεία, αναμένεται να έχουν δραματικές επιπτώσεις στα δημόσια οικονομικά. Σύμφωνα με τις εαρινές προβλέψεις της Επιτροπής του 2020, η Σλοβενία αναμενόταν να έχει έλλειμμα γενικής κυβέρνησης και χρέος 7,2 % και 83,7 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Σύμφωνα με τις θερινές ενδιάμεσες προβλέψεις της Επιτροπής του 2020, το ΑΕΠ της Σλοβενίας προβλέπεται να μειωθεί κατά 7,0 % το 2020. 
            
            
               (3)Η έξαρση της νόσου COVID-19 έχει ακινητοποιήσει σημαντικό μέρος του εργατικού δυναμικού στη Σλοβενία. Αυτό οδήγησε σε αιφνίδια και σοβαρή αύξηση των δημόσιων δαπανών της Σλοβενίας όσον αφορά συστήματα μειωμένου ωραρίου εργασίας και παρόμοια μέτρα, όπως αναλύεται στις αιτιολογικές σκέψεις 4 έως 9. 
            
            
               (4)Με τον «νόμο για το προσωρινό μέτρο μερικής επιστροφής της αποζημίωσης μισθού»
                  2
                και τον «νόμο για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία»
                  3
               , όπως αναφέρονται στο αίτημα της Σλοβενίας της 7ης Αυγούστου 2020, θεσπίστηκε σύστημα αποζημίωσης μισθού για μισθωτούς που δεν εργάζονταν (ή ανέμεναν να εργαστούν) λόγω προσωρινής ανικανότητας των εργοδοτών να προσφέρουν εργασία για επιχειρηματικούς λόγους. Το επίδομα που είναι καταβλητέο στο πλαίσιο του συστήματος ανέρχεται κατ’ ανώτατο όριο σε 80 % του μέσου μισθού του μισθωτού κατά τους τρεις τελευταίους μήνες, ωστόσο δεν υπερβαίνει τον κατώτατο μισθό που ισχύει στη Σλοβενία, και παρέχεται υπό την προϋπόθεση διατήρησης του μισθωτού κατά το διάστημα συμμετοχής του εργοδότη στο σύστημα. Το σύστημα ίσχυε για το διάστημα από την 13η Μαρτίου 2020 έως την 31η Μαΐου 2020. Με βάση τον «νόμο για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19»
                  4
               , το σύστημα παρατάθηκε έκτοτε από την 1η Ιουνίου 2020 έως την 31η Αυγούστου 2020, με προγραμματισμένη περαιτέρω παράταση έως τα τέλη Σεπτεμβρίου 2020.
            
            
               (5)Θεσπίστηκε απαλλαγή από την καταβολή εισφορών κοινωνικής ασφάλισης για τους μισθωτούς που επωφελούνται από το σύστημα αποζημίωσης μισθού. Αυτό το σύστημα ίσχυε επίσης για το διάστημα από την 13η Μαρτίου 2020 έως την 31η Μαΐου 2020.
            
            
               (6)Αναπτύχθηκε σύστημα μειωμένου ωραρίου εργασίας που δίνει τη δυνατότητα στους εργοδότες να θεσπίσουν προσωρινά εργασία μερικής απασχόλησης, ενώ οι μισθωτοί λαμβάνουν μισθό για πλήρη απασχόληση. Ο εργοδότης λαμβάνει επιδότηση σταθερού ποσού για τις μη δεδουλευμένες ώρες εργασίας των μισθωτών, η οποία παρέχεται υπό την προϋπόθεση διατήρησης των μισθωτών κατά το διάστημα συμμετοχής του εργοδότη στο σύστημα και για έναν επιπλέον μήνα. Το σύστημα ισχύει για το διάστημα από την 1η Ιουνίου 2020 έως την 31η Δεκεμβρίου 2020.
            
            
               (7)Για τους μισθωτούς που παρέμειναν στον χώρο εργασίας, οι αρχές θέσπισαν σύστημα στο πλαίσιο του οποίου επιδοτείται η καταβολή των συνταξιοδοτικών εισφορών και των εισφορών ασφάλισης αναπηρίας (συμπεριλαμβανομένων των εισφορών επαγγελματικών συντάξεων). Αυτό το μέτρο συνδυάστηκε με υποχρέωση του εργοδότη να καταβάλλει μηνιαίο επίδομα κρίσης ύψους 200 EUR στους εργαζόμενους μισθωτούς που η αμοιβή τους ήταν κάτω από το τριπλάσιο του κατώτατου μισθού. Οι αρχές ζήτησαν μόνο το τμήμα των δαπανών που σχετίζεται με τους μισθωτούς που παρέμειναν σε συνεχή απασχόληση έως τα πλέον πρόσφατα διαθέσιμα στοιχεία. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               (8)Θεσπίστηκε μέτρο που παρέχει χρηματοδότηση των εισφορών κοινωνικής ασφάλισης για αυτοαπασχολούμενους, γεωργούς και εργαζόμενους του θρησκευτικού τομέα. Αυτό το μέτρο καλύπτει το σύνολο των εισφορών κοινωνικής ασφάλισης για τους δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               (9)Τέλος, θεσπίστηκε βασική εισοδηματική στήριξη για αυτοαπασχολούμενους, γεωργούς και εργαζόμενους του θρησκευτικού τομέα, η οποία παρείχε στήριξη ύψους 350 EUR τον Μάρτιο και 700 EUR τον Απρίλιο και τον Μάιο για τους δικαιούχους που ήταν ασφαλισμένοι και δεν ήταν σε θέση να ασκούν την οικονομική τους δραστηριότητα, ή ήταν σε θέση να ασκούν μόνο ένα μέρος της οικονομικής τους δραστηριότητας, κατά τη διάρκεια της επιδημίας. Το μέτρο ίσχυε για το διάστημα από την 13η Μαρτίου 2020 έως την 31η Μαΐου 2020.
            
            
               (10)Η Σλοβενία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Σλοβενία υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 1 203 670 000 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της έξαρσης της νόσου COVID-19. Πρόκειται για αιφνίδια και σοβαρή αύξηση, δεδομένου ότι τα νέα μέτρα καλύπτουν σημαντικό ποσοστό των επιχειρήσεων και του εργατικού δυναμικού στη Σλοβενία. Η Σλοβενία σκοπεύει να καλύψει τη χρηματοδότηση 90 000 000 EUR του ποσού των αυξημένων δαπανών μέσω ενωσιακών κονδυλίων.
            
            
               (11)Η Επιτροπή ζήτησε τη γνώμη της Σλοβενίας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με τα συστήματα μειωμένου ωραρίου εργασίας και παρόμοια μέτρα, όπως αναφέρεται στο αίτημα της 7ης Αυγούστου 2020, σύμφωνα με το άρθρο 6 του κανονισμού (ΕΕ) 2020/672. 
            
            
               (12)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Σλοβενία να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η έξαρση της νόσου COVID-19.
            
            
               (13)Η παρούσα απόφαση δεν προδικάζει την έκβαση διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως βάσει των άρθρων 107 και 108 της ΣΛΕΕ. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της ΣΛΕΕ, τις τυχόν χορηγούμενες κρατικές ενισχύσεις.
            
         
         
            
               (14)Η Σλοβενία θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Σλοβενία έχει εκτελέσει τις εν λόγω δαπάνες.
            
            
               (15)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Σλοβενίας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Σλοβενία πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672.  
            
            
               Άρθρο 2
            
            
               1. Η Ένωση θέτει στη διάθεση της Σλοβενίας δάνειο ανώτατου ύψους 1 113 670 000 EUR. Το δάνειο έχει μέγιστη μέση ληκτότητα 15 ετών.
            
            
               2. Η περίοδος διαθεσιμότητας της χρηματοδοτικής συνδρομής που χορηγείται με την παρούσα απόφαση είναι 18 μήνες, αρχής γενομένης από την πρώτη ημέρα μετά την έναρξη ισχύος της παρούσας απόφασης. 
            
            
               3. Η Επιτροπή θέτει την ενωσιακή χρηματοδοτική συνδρομή στη διάθεση της Σλοβενίας σε οκτώ δόσεις κατ’ ανώτατο όριο. Μία δόση δύναται να εκταμιευθεί σε ένα ή περισσότερα τμήματα. Η ληκτότητα των τμηματικών εκταμιεύσεων της πρώτης δόσης δύναται να είναι μεγαλύτερη από τη μέγιστη μέση ληκτότητα που αναφέρεται στην παράγραφο 1. Στις περιπτώσεις αυτές, οι προθεσμίες λήξης των περαιτέρω τμηματικών εκταμιεύσεων καθορίζονται κατά τρόπον ώστε να τηρείται η μέγιστη μέση ληκτότητα που αναφέρεται στην παράγραφο 1, όταν θα έχει ολοκληρωθεί η εκταμίευση όλων των δόσεων. 
            
            
               4. Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. 
            
            
               5. Η Σλοβενία καταβάλλει το κόστος χρηματοδότησης της Ένωσης που αναφέρεται στο άρθρο 4 του κανονισμού (ΕΕ) 2020/672 για κάθε δόση, συν τα τυχόν τέλη, έξοδα και δαπάνες της Ένωσης που προκύπτουν από χρηματοδότηση. 
            
            
               6. Η Επιτροπή αποφασίζει για το ύψος και την αποδέσμευση των δόσεων, καθώς και για το ύψος των τμηματικών εκταμιεύσεων. 
            
            
               Άρθρο 3 
            
            
               Η Σλοβενία μπορεί να χρηματοδοτήσει τα ακόλουθα μέτρα: 
            
            
               (1)σύστημα αποζημίωσης μισθού, όπως προβλέπεται στα άρθρα 7 και 8 του νόμου για το προσωρινό μέτρο μερικής επιστροφής της αποζημίωσης μισθού και τα άρθρα 21-32 του νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία (όπως τροποποιήθηκε), και όπως επεκτάθηκε με τα άρθρα 24-34 του νόμου για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19· 
            
            
               (2)απαλλαγή από την καταβολή εισφορών κοινωνικής ασφάλισης για τους μισθωτούς που επωφελούνται από το σύστημα αποζημίωσης μισθού, όπως προβλέπεται στα άρθρα 21-32 του νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία·
            
            
               (3)σύστημα μειωμένου ωραρίου εργασίας για την επιδότηση της προσωρινής μερικής απασχόλησης, όπως προβλέπεται στα άρθρα 11-23 του νόμου για τον καθορισμό των μέτρων παρέμβασης για τον μετριασμό και την αποκατάσταση των συνεπειών της επιδημίας COVID-19·
            
            
               (4)την καταβολή των συνταξιοδοτικών εισφορών και των εισφορών ασφάλισης αναπηρίας για τους εργαζόμενους, καθώς και μηνιαίου επιδόματος κρίσης, όπως προβλέπεται στο άρθρο 33 του νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία, για το μέρος των δαπανών που αφορά εταιρείες που μειώνουν ή αναστέλλουν το ωράριο εργασίας ή όταν οι μισθωτοί παρέμειναν σε συνεχή απασχόληση·
            
            
               (5)τη χρηματοδότηση των εισφορών κοινωνικής ασφάλισης για αυτοαπασχολούμενους, γεωργούς και εργαζόμενους του θρησκευτικού τομέα, όπως προβλέπεται στο άρθρο 38 του νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία·
            
            
               (6)βασική εισοδηματική στήριξη για αυτοαπασχολούμενους, γεωργούς και εργαζόμενους του θρησκευτικού τομέα, όπως προβλέπεται στο άρθρο 34 του νόμου για τον καθορισμό των μέτρων παρέμβασης για τον περιορισμό της επιδημίας COVID-19 και τον μετριασμό των συνεπειών της για τους πολίτες και την οικονομία.
            
         
         
            
               Άρθρο 4
            
            
               Η Σλοβενία ενημερώνει την Επιτροπή έως την [ΗΜΕΡΟΜΗΝΙΑ: 6 μήνες μετά την ημερομηνία δημοσίευσης της παρούσας απόφασης], και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες.
            
            
               Άρθρο 5
            
            
               Η παρούσα απόφαση απευθύνεται στη Δημοκρατία της Σλοβενίας.
            
            
               Άρθρο 6
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        (ZIUPPP), Επίσημη Εφημερίδα της Δημοκρατίας της Σλοβενίας αριθ. 36/20.
               
               
                  
                     (3)
                  
                        (ZIUZEOP), Επίσημη Εφημερίδα της Δημοκρατίας της Σλοβενίας αριθ. 49/20.
               
               
                  
                     (4)
                  
                        (Νόμος παρέμβασης), Zakon o interventnih ukrepih za omilitev in odpravo posledic epidemije COVID-19 (ZIUOOPE), που εκδόθηκε στις 30. 5. 2020, Επίσημη Εφημερίδα αριθ. 80/20.